**Singurătatea zorilor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ți-am întins o mână,

Apoi pe-amândouă

Și-am cerut privirea-ți caldă să rămână,

Fără nori de gheață, fără stropi de rouă.

M-ai privit, mirată

Și-ai întins, uimită,

Mâna care-n visuri noaptea mi se-arată

Ca de zeitate-n marmură cioplită.

Și te-am strâns în mine,

Te-am purtat prin sânge

Spre un loc în care ție să se-nchine

Sufletul ce-n viața fără tine plânge.

Tu, în pieptu-mi înger

Ce-mi veghezi iubirea,

Știi că fără tine visurile-mi sânger

Și în zorii singuri își găsesc pieirea?